Baibolo ya pa Intaneti | BAIBOLO—AMALEMBO YA CALO CIPYA
Bushe kuti mwatemwa ukubelenga ici cipande mu %%?
Mateo 4:1-25
4 E lyo umupashi watungulwile Yesu ku matololo+ pa kuti ayetunkwa+ kuli Satana Kaseebanya.2 Pa numa ya kuleka ukulya pa nshiku amakumi yane (40) akasuba no bushiku,+ alyumfwile nsala.3 Kabili Katunka+ alishile no kutila kuli ena: “Nga uli mwana wa kwa Lesa,+ eba aya mabwe yabe imikate.”4 Lelo ayaswike ati: “Amalembo ya mushilo yatila, ‘Te ku fya kulya fyeka umuntu ekalila no mweo, lelo na ku mashiwi yonse ayafuma mu kanwa ka kwa Yehova.’”+5 E lyo Satana Kaseebanya amutwele mu musumba wa mushilo,+ kabili amwimike pa muulu wa cibumba ce tempele6 no kumweba ati: “Nga uli mwana wa kwa Lesa, tolokela pa nshi;+ pantu calilembwa ukuti, ‘Akeba bamalaika bakwe ifya kucita pali iwe, kabili bakakusendela pa maboko yabo, pa kuti wikaipununa ulukasa ku libwe.’”+7 Yesu atile kuli ena: “Na kabili calilembwa ukuti, ‘Wilaesha Yehova Lesa obe.’”+8 Kabili Satana Kaseebanya amutwele pa lupili ulutali sana, no kumulanga amabufumu yonse aya pano calo+ no bucindami bwa yako,9 kabili amwebele ati: “Fyonse ifi ndekupeela+ nga wafukama no kumpepa.”+10 E lyo Yesu atile kuli ena: “Fuma apa, we Satana! Pantu calilembwa ukuti, ‘Yehova Lesa obe e o ulepepa,+ kabili eka+ fye e o ulebombela.’”+11 Awe Satana Kaseebanya alimushile,+ kabili, moneni! bamalaika balishile no kutendeka ukumwafwa.+12 Nomba ilyo aumfwile ukuti nabekata Yohane,+ aile ku Galili.+13 Kabili ilyo afumine ku Nasarete, aileikala ku Kapernahumu+ mu lulamba lwa bemba mu fitungu fya kwa Sebuluni ne fya kwa Naftali,+14 pa kuti cifikilishiwe icalandiilwe muli kasesema Esaya ati:15 “We calo ca bena fyalo ica Galili,+ umwaba icalo ca kwa Sebuluni ne ca kwa Naftali, ifyalo ifyaba mu nshila ya kuli bemba, bushilya bwa Yordani!16 umo abantu abaikele mu mfifi+ bamwene ulubuuto ulukalamba,+ kabili abaikele mu cinshingwa icileta mfwa, ulubuuto+ lwalibabalikile.”+17 Ukufuma lilya, Yesu atendeke ukushimikila no kutila: “Lapileni,+ pantu ubufumu+ bwa mu muulu nabupalama.”18 Ilyo ale-enda mu lulamba lwa bemba wa Galili, amwene aba bwananyina babili, Simone+ uwitwa Petro+ na Andrea munyina, balepoosa amasumbu muli bemba, pantu bali balondo.19 Kabili abebele ati: “Nkonkeni, na ine nkamulenga ukuba abalondo ba bantu.”+20 Apo pene bashile amasumbu,+ no kumukonka.21 Ilyo aendeleko panono, amwene aba bwananyina na bambi babili,+ Yakobo mwana Sebede+ na Yohane munyina, bali mu bwato pamo na shibo, balelunda amasumbu yabo, kabili alibetile.22 Apo pene bashile ubwato na shibo, no kumukonka.23 Kabili ashingulwike+ mu Galili+ monse, alesambilisha mu masunagoge*+ yabo no kubila imbila nsuma ya bufumu no kuposha imisango yonse iya malwele+ ne misango yonse iya ntenda mu bantu.24 Kabili ululumbi lwakwe lwaile mu Siria+ monse; kabili bamuleteele bonse abalelwala,+ abalecula ku malwele yalekanalekana ne ntenda, abali ne fibanda na balelwala cipumputu+ na ba bulebe, kabili alibondepe.25 E ico amabumba yakalamba yalimukonkele ukufuma ku Galili+ na Dekapoli na Yerusalemu+ na Yudea no kufuma kwi shilya lya Yordani.
Amafutunoti
^ Amasunagoge e mayanda abaYuda balepepelamo kabili e mo balebelengela amashiwi ya kwa Lesa.
bem_Latn bem_Latn ayr_Latn bem_Latn bem_Latn bem_Latn